b'\n_START_ARTICLE_\nAugsburg\n_START_SECTION_\nHistorie\n_START_PARAGRAPH_\nByen ble grunnlagt av keiser Augustus i 15 f.Kr. under navnet Augusta Vindelicorum, men fikk byrettigheter f\xc3\xb8rst i \xc3\xa5r 121 under keiser Hadrian. I Romerriket var dette hovedstad i provinsen Raetia og den nest st\xc3\xb8rste byen nord for Alpene \xe2\x80\x93 med om lag 12\xc2\xa0000 mennesker \xe2\x80\x93 bare overg\xc3\xa5tt av Trier. Byen ble inntatt av alemannerne i 450, men ble spart for \xc3\xb8deleggelse fordi den i \xc3\xa5rhundrer forble en viktig katolsk valfartsby og bispesete, til minne om martyren Sta. Afra (d\xc3\xb8d i 304)._NEWLINE_Den ble en riksstad i det tysk-romerske rike i 1276. Handelen blomstret p\xc3\xa5 grunn av byens strategiske posisjon som bindeledd mellom Tyskland og Italia. Det var her den rike bankierfamilien Fugger hadde sitt stamsete. En h\xc3\xa5ndverkeroppstand i 1368 f\xc3\xb8rte til innf\xc3\xb8ring av en stenderforfatning. Fra 1469 regjerte overborgermester Ulrich Schwarz i praksis som diktator i spissen for et lavstender-regime, inntil han ble henrettet i 1478._NEWLINE_Augsburg var sv\xc3\xa6rt viktig i reformasjonen, og her formulerte Philipp Melanchthon den s\xc3\xa5kalte augsburgske konfesjon som er det teologiske grunnlag for den lutherske (protestantiske) kirke. Byen ble i tredve\xc3\xa5rskrigen inntatt av svenske styrker i 1632._NEWLINE_Augsburg var \xc3\xa5sted for et veveroppr\xc3\xb8r i 1794, da innslag av mekanisert tekstilindustri begynte \xc3\xa5 true l\xc3\xb8nnsomheten til de mange veverne i byen. Sch\xc3\xbcleschen Kattunfabrik fra 1771 regnes som en av Europas aller f\xc3\xb8rste fabrikker. Da det tysk-romerske rike ble oppl\xc3\xb8st i 1806 mistet Augsburg sin status som fristad og ble lagt under konged\xc3\xb8mmet Bayern._NEWLINE_Tekstilindustrien forble viktig p\xc3\xa5 1800-tallet, mens neste \xc3\xa5rhundre ble preget av mer avansert industri. Byen fikk elektrisk trikk fra 1898, og flyfabrikanten Messerschmitt hadde sitt hovedkvarter i Augsburg fra 1927. _NEWLINE_Ved riksdagsvalget i 1933 oppn\xc3\xa5dde NSDAP knappe 33% av stemmene. I 1938 ble byens synagoge brent og den sosialdemokratiske motstandsmannen Bebo Wager ble drept i Augsburg. Byen led store tap ved bombing med mer enn 300\xc2\xa0000 brannbomber under andre verdenskrig. USAs 7. Arm\xc3\xa9 befridde byen 28. april 1945, uten motstand._NEWLINE_I 2019 ble byens vannreguleringssystem oppf\xc3\xb8rt p\xc3\xa5 Unescos verdensarvliste._NEWLINE_Majoriteten av befolkningen er katolikker.'